b'\n_START_ARTICLE_\nFizi\xc4\x8dna geografija\n_START_PARAGRAPH_\nFizi\xc4\x8dna geografija je veja geografske znanosti, ki zajema skupino disciplin, katerim je skupno preu\xc4\x8devanje naravnih preoblikovalnih dejavnikov zemeljskega povr\xc5\xa1ja. Prizadeva si za razumevanje naravne podobe geografskega okolja. Fizi\xc4\x8dnogeografske raziskave dolo\xc4\x8dajo vzorce rastlinskih in \xc5\xbeivalskih pasov, preu\xc4\x8dujejo procese, vezane na kamninsko zgradbo in geografsko \xc5\xa1irino, vpliv vodovja na pokrajino itd. Ta veja geografije je dodatno razdeljena na mno\xc5\xbeico geografskih panog: matemati\xc4\x8dno geografijo, geomorfologijo, klimatogeografijo, hidrogeografijo, pedogeografijo, fitogeografijo, zoogeografijo in nekatere druge._NEWLINE_Mnogo podro\xc4\x8dij fizi\xc4\x8dne geografije \xc4\x8drpa izsledke iz geologije, kar pa \xc5\xa1e posebno velja za geomorfologijo._NEWLINE_Fizi\xc4\x8dna geografija je v svoji znanosti kontrast dru\xc5\xbebeni geografiji, od katere se razlikuje po ciljni skupini preoblikovalnih dejavnikov po izvoru.'